মোহনবাগানের শিল্ড জয়ের পর বাঙালির ফুটবল বিষয়ে আগ্রহ কেমন বেড়েছিল, তার প্রমাণ ছড়িয়ে আছে সেই সময়ের পঞ্জিকার পাতায়। পঞ্জিকায় প্রাপ্ত ফুটবল ও আনুষঙ্গিক সরঞ্জামের বিজ্ঞাপন থেকে ফুটবল ইতিহাসের নতুন তথ্য আহরণ করা ফুটবল-গবেষকদের পক্ষে অসম্ভব নয়। ১৯১৪-এর বঙ্গবাসী পঞ্জিকায় ‘নূরজাহান ফুটবল’-এর বিজ্ঞাপনে দেখতে পাই সগর্ব ঘোষণা: ‘নূতন আমদানী এই নূরজাহান ফুটবল ক্রয় করুন। এই বৎসর একমাত্র আমরাই এই বল বিলাত ও আমেরিকা হইতে আমদানী করিয়া মফস্বলবাসী গ্রাহকগণের জন্য মজুত রাখিয়াছি।’ আবার পাশেই একই কোম্পানি বিজ্ঞাপন দিচ্ছেন নিজেদের তৈরি ‘স্বদেশী ফুটবল’-এর: ‘আমরা এই ফুটবল প্রচুর পরিমাণে তৈয়ারি করাইয়া অতি সুলভ মূল্যে বিক্রয় করিতেছি। এই ফুটবল খুব ভাল এবং মজবুত আট প্যানেল চামড়ায় প্রস্তুত।’ ইস্ট বেঙ্গল স্টোর নামে আরেকটি দোকান বিজ্ঞাপনে জানিয়েছে, তাদের কাছে পাঁচ রকমের ফুটবল আছে, সেগুলো যথাক্রমে এমন নামধারী: ‘স্যাটিসফ্যাকশন বল’, ‘হিরো বল’, ‘সিল কক্স মেগ্রেগার বল’, ‘স্যান্ডো বল’ ও ‘ট্রিপোলি ম্যাচ বল’! ওই একই পঞ্জিকায় নজরে আসে আট আনা দামের ‘ফুটবল শিক্ষা প্রণালি’ শীর্ষক একটি বইয়ের দ্বিতীয় সংস্করণের বিজ্ঞাপন। আছে নানা রকম ফুটবল-ব্লাডার ও পাম্পারের বিজ্ঞাপনও।